DA Den Europæiske Unions Tidende C 298/7

Meddelelse om afslutning af proceduren vedrørende gennemførelsen af den panelrapport, der er vedtaget af WTO's tvistbilæggelsesorgan, om antidumpingforanstaltningerne vedrørende importen af opdrættede laks med oprindelse i Norge

(2008/C 298/04)

1. Sagsforløb

Rådet vedtog i januar 2006 forordning (EF) nr. 85/2006 (1) om indførelse af en endelig antidumpingtold på importen af opdrættede laks med oprindelse i Norge og om endelig opkrævning af den midlertidige told (»den oprindelige foranstaltning«). Efterfølgende indledte Norge en tvistbilæggelsesprocedure i henhold til Verdenshandelsorganisationens (»WTO«) regler for at efterprøve visse aspekter af denne forordning (»foranstaltningen«), og den panelrapport, som blev udarbejdet af WTO's tvistbilæggelsesorgan blev sendt til WTO's medlemmer den 16. november 2007. På mødet den 15. januar 2008 vedtog tvistbilæggelsesorganet panelrapporten (»rapporten«). Der blev indledt en gennemførelsesprocedure for at bringe den oprindelse foranstaltning i overensstemmelse med anbefalingerne og afgørelserne i rapporten (»gennemførelsen«).

2. Afslutning af gennemførelsen

I maj 2008 offentliggjorde Kommissionen en meddelelse (»meddelelsen«) i Den Europæiske Unions Tidende (2) med detaljerede bestemmelser vedrørende gennemførelsen af rapportens anbefalinger og afgørelser. Der blev sendt spørgeskemaer til alle interesserede parter og til parter, der gav sig selv til kende inden for fristerne i punkt 5, litra b), i meddelelsen (»interesserede parter«).

I april 2007 (3) fremlagde visse EU-medlemsstater (ansøgerne) dog tilstrækkeligt umiddelbart bevis for, at de omstændigheder, der lå til grund for indførelsen af foranstaltningerne, havde ændret sig. Ansøgerne hævdede og fremlagde umiddelbart bevis for, at dumpingen fra de norske eksportører var reduceret betydeligt og at det derfor ville være uberettiget at opretholde foranstaltningerne. Kommissionen indledte derfor en delvis fornyet interimsundersøgelse (undersøgelsen) i henhold til grundforordningens artikel 11, stk. 3 (4).

Undersøgelsen viste, at de norske eksportører ikke indførte deres varer til dumpingpriser på markedet i Fællesskabet. Derfor ophævede Rådet ved forordning (EF) nr. 685/2008 (5) de oprindelige foranstaltninger vedrørende importen af opdrættede laks med oprindelse i Norge.

Den gennemførelsesproces, der henvises til i meddelelsen, afsluttes hermed.

Alle interesserede parter fik mulighed for at fremsætte bemærkninger til afslutningen og/eller fremsætte krav vedrørende deres udøvelse af retten til at forsvare sig til høringskonsulenten (6). Ingen parter fremsatte bemærkninger eller krav til høringskonsulenten.

(1) EUT L 15 af 20.1.2006, s. 1.

(2) EUT C 127 af 24.5.2008, s. 32.

(3) EUT C 88 af 21.4.2007.

(4) Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab.

(5) EUT L 192 af 19.7.2008, s. 5.

(6) Hvis der opstår vanskeligheder i forbindelse med parternes udøvelse af retten til at forsvare sig, kan de anmode høringskonsulenten fra Generaldirektoratet for Handel om at gribe ind. Høringskonsulenten optræder som formidler mellem de interesserede parter og Kommissionens tjenestegrene og kan om nødvendigt mægle i proceduremæssige spørgsmål, der vedrører beskyttelse af parternes interesser i forbindelse med denne procedure, navnlig hvad angår spørgsmål om aktindsigt, fortrolige oplysninger, forlængelse af frister og behandling af skriftlige og/eller mundtlige indlæg. Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel (http://ec.europa.eu/trade).